Slavomír Sabol

Mgr. Slavomír Sabol (* 10. október 1967, Kuková) je slovenský evanjelický kňaz a emeritný biskup východného dištriktu Evanjelickej cirkvi augsburského vyznania na Slovensku.

 Životopis 
Slavomír Sabol sa narodil 10. októbra 1967 v Kukovej, okres Svidník.

Absolvoval Slovenskú evanjelickú bohosloveckú fakultu v Bratislave, Evanjelickú teologickú fakultu v Lipsku a ďalšie štúdiá v Mníchove a v Prešove.

Za kňaza bol ordinovaný v roku 1990 v Poprade-Matejovciach.

Zastáva funkcie seniorálneho a generálneho presbytera, ako aj konseniora Šarišsko-zemplínskeho seniorátu; je predsedom Bohoslužobného výboru ECAV a predsedom Združenia evanjelických duchovných.

Slavomír Sabol sa stal najmladším biskupom v histórii ECAV na Slovensku. V roku 2008 sa v Evanjelickom chráme Božom Svätej Trojice v Prešove konala slávnostná inštalácia Slavomíra Sabola do úradu biskupa Východného dištriktu ECAV na Slovensku.

 Zdroj 
 https://www.po-kraj.sk/sk/samosprava/udaje/ocenenia/cena-zpsk/rok-2011/mgr-slavomir-sabol.html 

Kategória:Slovenskí evanjelickí kňazi
Kategória:Slovenskí evanjelickí biskupi
Kategória:Osobnosti z Kukovej